Polisie ‘op spoor’ van verdagtes ná Tonteldoos-moordLen Pretorius (60). (Foto: Facebook) Die polisie in Limpopo sê hulle is op die spoor van drie aanvallers wat Len Pretorius (60) Vrydagaand op ŉ gasteplaas in die omgewing van Tonteldoos, noordoos van Dullstroom, doodgeskiet het. Pretorius en sy vrou, Joey (52), woonagtig in Pretoria, was gaste by Bushboys Camp & Cottages en is omstreeks 20:30 na hul rondawel toe een van die aanvallers vermoedelik van buite teen ŉ venster geskop het. Len het die gordyn weggetrek en een van die aanvallers het van buite op hom losgebrand. Len is doodgeskiet. Die mans het die rondawel binnegestorm en glo geld en wapens by Joey geëis. Die egpaar het nie ŉ wapen gehad nie, en die aanvallers het eindelik met geld en sommige van die Pretorius-egpaar se persoonlike items gevlug. Joey is tydens die aanval oor die kop geslaan. Len Pretorius en sy vrou Joey. (Foto: Facebook) Kol. Moatshe Ngoepe, polisiewoordvoerder, het gesê die polisie is “op die spoor” van die verdagtes, maar geen inhegtenisnemings is tot dusver gedoen nie. Sakkie Louwrens, verbonde aan Bosveld-misdaadondersoeke, was Maandag op pad na die toneel nadat inwoners van die omgewing hom gevra het om betrokke te raak by die ondersoek na die moord op Pretorius. Louwrens was die afgelope ruk betrokke by deurbrake na verskeie hoëprofielmisdade in die provinsie. Hy het gesê hy gaan ook ondersoek instel na ander aanvalle of voorvalle in die Tonteldoos-gebied en Roossenekal. Len en Joey is in Maart vanjaar getroud. Tientalle boodskappe van medelye het ná Pretorius se dood op sosiale media ingestroom.